S-105/2014

Mál þetta, sem dómtekið var 14. júlí sl., er höfðað af ríkissaksóknara með ákæru, útgefinni 22. maí 2014 á hendur X;

„fyrir sérstaklega hættulega líkamsárás, með því að hafa aðfaranótt mánudagsins 5. ágúst 2013, á veitingastaðnum [B] á Akureyri, slegið með glerflösku í höfuðið á [A] og dregið hana haldandi um hár hennar, um dansgólf veitingastaðarins, með þeim afleiðingum að [A] hlaut heilahristing, tognun á hálshrygg, roðaflekk og þrota á vinstra gagnauga og eymsli í hársverði.

Telst þetta varða við 2. mgr. 218. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.

Einkaréttarkrafa:

Af hálfu [A], er þess krafist að ákærða verði gert að greiða lögmannskostnað og skaða- og miskabætur að fjárhæð kr. 689.500 auk vaxta samkvæmt 1. mgr. 8. gr. laga um vexti og verðtryggingar nr. 38/2001, frá 6. ágúst 2013 þar til mánuður er liðinn frá birtingu bótakröfunnar, en með dráttarvöxtum samkvæmt 1. mgr. 9. gr. sbr. 1. mgr. 6. gr. sömu laga frá þeim degi til greiðsludags. Þá er þess krafist að ákærða verði gert að greiða málskostnað að mati dómsins eða samkvæmt síðar framlögðum málskostnaðarreikningi til viðbótar við framangreindan lögmannskostnað, að viðbættum virðisaukaskatti á málflutnings-þóknun komi til þess að bótakrafan verði flutt fyrir dómi.“

Skipaður verjandi B-kvk-nf J-kvk-nf hdl. krefst þess að ákærði verið dæmdur til vægustu refsingar sem lög leyfa og að bótakrafa verði stórlega lækkuð, en ennfremur er krafist málflutningsþóknunar.

I.

Samkvæmt frumskýrslu lögreglu voru lögreglumenn kvaddir að veitingastaðnum B á Akureyri aðfararnótt 5. ágúst 2013, kl. 03:50, en tilefnið var að brotaþoli sem þá var að skemmta sér ásamt vinkonum hafði verið slegin í höfuðið með gleríláti. Er lögreglumenn náðu tali af brotaþola var hún marin og með kúlu vinstra megin á enni og var hún færð á slysadeild sjúkrahússins á Akureyri. Fyrir liggur að ákærði í máli þessu, X, var farinn af vettvangi er lögreglumenn komu á vettvang en fljótlega beindust grunsemdir að honum og höfðu lögreglumenn samskipti við hann utan dyra þar sem hann var mjög ölvaður. Við frekari rannsókn lögreglu var hald lagt á myndskeið úr eftirlitskerfi veitingastaðarins. Fyrir liggur að brotaþoli bar fram kæru hjá lögreglu á höfuðborgarsvæðinu þann 6. ágúst sama ár og gaf þá skýrslu. Í framhaldi af því voru teknar skýrslur af vinkonum brotaþola og starfsmönnum nefnds skemmtistaðar í lok septembermánaðar. Þá var ákærði yfirheyrður um atvik máls 23. desember sama ár, en vinkona hans um miðjan janúar 2014.

Fyrir liggur í málinu áverkavottorð læknis á Sjúkrahúsinu á Akureyri vegna komu brotaþola aðfaranótt 5. ágúst 2013. Í vottorðinu segir um skoðun hennar:

„Roðaflekkur sást og þroti sást á vinstra gagnauga ca 2x3 cm. Þetta var aumt viðkomu. Ekki voru merki um brot á höfuðkúpu. Þá voru eymsli við þreifingu á hársverði aftan til og upp á hnakkann og við þreifingu á hálsvöðvum sem og á herðum en þetta síðastnefnda gat verið vegna vöðvabólgu.

Álit: Hér var á ferð tæplega tvítug kona sem fengið hafði högg á höfuð. Þarna vottaði fyrir ógleði og svima vegna heilahristings. Særindi voru í hársverði eftir hárreytingu og tognun á hálshrygg. Sennilega óþægilega andlegra en líkamlega. Hún var útskrifuð heim og ráðlögð hvíld og kæling.“

Fram kemur í vottorðinu að brotaþoli hafi fengið verkjalyf og ráðlagt að koma á ný á sjúkrahúsið ef einhver einkenni skyldu versna, en tiltekið er að svo hafi ekki orðið.

Samkvæmt gögnum var á lögreglustigi málsins leitað sátta með brotaþola og ákærðu og þ. á m. um greiðslu skaðabóta. Það gekk ekki eftir þrátt fyrir jákvæðan vilja aðila a.m.k. í upphafi, en þá bauðst ákærði til að greiða tiltekna fjárhæð í skaðabætur.

Af hálfu sækjanda var við meðferð málsins lögð fram fyrrnefnt myndskeið úr eftirlitsmyndavél veitingastaðarins B, sem sýnir m.a. að á dansgólfi staðarins umrædda voru margir gestir og þ. á m. ákærði og brotaþoli og vinir þeirra. Á myndskeiðinu sést hvar ung kona er að dansa við ákærða og að hún ýtir lítillega við brotaþola. Þá ýti brotaþoli á móti, en ákærði stígur þá fram og ræðst á vinkonu brotaþola, en heldur um leið á flösku í hægri hendi og slær til stúlkunnar og ýtir við henni. Þá sést hvar brotaþoli gengur strax fram til varnar vinkonunni og tekur í ákærða. Hann er þá enn með flöskuna í hægri hendi og í þeim atgangi sem þá verður slær hann til brotaþola, á vinstra gagnauga, en heldur þá á umræddri flösku. Í framhaldi af því takast ákærði og brotaþoli á og sést þá flaskan fljúga óbrotin í loftinu, en síðan má sjá hvar ákærði heldur í hár brotaþola og bakkar en hún fylgir á eftir.

Fyrir dóm játaði ákærði skýlaust sakargiftir samkvæmt ákæru. Hann kvaðst í lýstum atgangi við brotaþola hafa fengið mar á síðu og hársverði og skrámur í andliti og er það síðast nefnda í samræmi við það sem skráð er í frumskýrslu lögreglu.

Með hliðsjón af öllu framangreindu og játningu ákærða, er sök hans samkvæmt ákæru nægjanlega sönnuð. Brot hans er réttilega heimfært undir 2. mgr. 218. gr. almennra hegningarlaga nr. 19, 1940.

II.

Samkvæmt sakavottorði hefur ákærði ekki áður sætt refsingu sem áhrif hefur í máli þessu. Hann er nú sakfelldur fyrir sérstaklega hættulega líkamsárás. Þykir refsing ákærða með hliðsjón af 1. og 3. tl. 1. mgr. 70. gr. almennra hegningarlaga eftir atvikum hæfilega ákveðin þriggja mánaða fangelsi.

Líkt og áður var rakið játaði ákærði fyrir dómi skýlaust brot sitt. Þá samþykkti hann að greiða brotaþola skaðabætur að nokkru. Að þessu virtu og atvikum að öðru leyti, og því að ákærði hefur ekki áður verið sakfelldur fyrir ofbeldisbrot, þykir með hliðsjón af 5. og 8. tl. 1. mgr. 70. gr. og 9. tl. 1. mgr. 74. gr. hegningarlaganna fært að fresta fullnustu refsingarinnar skilorðsbundið. Skal refsingin niður falla að liðnum tveimur árum frá uppkvaðningu dómsins að telja haldi ákærði almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955.

Þ-kvk-nf B-kvk-nf hrl. hefur fyrir hönd A lagt fram skaðabótakröfu á hendur ákærða. Er hún dagsett 19. maí 2014 og sundurliðast þannig:

1. Útlagður kostnaður v/Flugfars 5/8 2013 frá Aey. til Rvk. kr. 12.000

2. Komugjald á slysavarðstofu FSA kr. 12.000

3. Annar lækniskostnaður, 3 skipti kr. 10.000

4. Lyfjakostnaður (verkja-, sýkla- og kvíðalyf) kr. 30.000

5. Miskabætur skv. 26. gr. skbl. kr. 500.000

6. Lögmannskostnaður m/vsk. kr. 125.000

Samtals kr. 689.500

Krafist er vaxta samkvæmt 8. gr. vaxtalaga frá 6. ágúst 2013 þar til mánuður er liðinn frá birtingu bótakröfunnar en með dráttarvöxtum samkvæmt 1. mgr. 9. gr., sbr. 1. mgr. 6. gr. sömu laga frá þeim degi til greiðsludags.

Um lagarök er vísað að öðru leyti til reglna skaðabótalaga nr. 50, 1993 einkum 12. og 26. gr., en um málskostnað er vísað til 48. gr. laga nr. 88, 2008, sbr. 129. og 130. gr. laga nr. 91, 1991.

Ákærða var birt bótakrafan 9. júní 2014. Af hálfu dómsins var lögmanni bótakrefjanda ritað bréf og honum gefinn kostur á rökstyðja kröfuna frekar, sbr. dskj. nr. 5. Ekki var orðið við því, en fyrir dómi útlistaði sækjandi bóta kröfuna enn frekar.

Fyrir dómi samþykkti ákærði, líkt og hann hafði gert hjá lögreglu, að greiða skaðabætur til brotaþola, en hann andmælti kröfunni sem of hárri og órökstuddri. Lagði hann þann ágreining í mat dómsins.

1. til 4. tl. kröfu.

Kröfuliðir þessir eru órökstuddir, en engin skjöl eða reikningar fylgja með vegna þessara útgjalda. Í ljósi andmæla ákærða er þessum kröfuliðum því vísað frá dómi.

Brotaþoli á rétt til miskabóta úr hendi ákærða á grundvelli 26. gr. skaðabótalaga nr. 50, 1993. Þykja þær eftir atvikum hæfilega ákveðnar 150.000 krónur.

6. liður kröfu. Bótakrefjandi þykir eiga rétt á að fá greiddan kostnað sem hann hefur orðið fyrir við að halda kröfu sinni fram. Ber að taka þennan lið kröfunnar til greina með fjárhæð 62.750 krónur og er þá meðtalinn virðisaukaskattur.

Dæma ber ákærða til að greiða allan sakarkostnað, þ.m.t. útlagðan kostnað ákæruvalds vegna áverkavottorðs, 18.000 krónur og málflutningsþóknun skipaðs verjanda síns B-kvk-ef J-kvk-ef hdl. 88.007 krónur að meðtöldum virðisaukaskatti, líkt og krafist er.

Mál þetta var rekið samkvæmt málsmeðferðarreglum 164. gr. laga nr. 88, 2008.

Ó-kk-nf Ó-kk-nf héraðsdómari kveður upp dóm þennan.

D Ó M S O R Ð :

Ákærði, X, sæti þriggja mánaða fangelsi, en fresta skal fullnustu refsingarinnar og hún niður falla að liðnum tveimur árum frá uppkvaðningu dómsins að telja, haldi hann almenn skilorð 57. gr. laga nr. 19, 1940, sbr. 4. gr. laga nr. 22, 1955.

Ákærði greiði A, 212.750 krónur í bætur fyrir fjártjón og miska ásamt vöxtum samkvæmt 8. gr. vaxtalaga nr. 38, 2001 frá 6. ágúst 2013 til 9. júlí 2014, en með dráttarvöxtum samkvæmt 9. gr., sbr. 1. mgr. 6. gr. vaxtalaga frá þeim degi til greiðsludags.

Ákærði greiði 106.007 krónur í sakarkostnað, þ.m.t. málflutningsþóknun skipaðs verjanda síns, B-kvk-ef J-kvk-ef hdl., 88.007 krónur.